लद्दाख में बर्फबारी से जन जीवन प्रभावित
भास्कर न्यूज नेटवर्क|नई दिल्ली
जम्मूकश्मीर के लेह सहित पूरे लद्दाख क्षेत्र में रविवार सुबह हिमपात से सामान्य जनजीवन पर असर पड़ने के साथ-साथ हवाई और सड़क यातायात प्रभावित रहा। घरों की छतें और पेड़ बर्फ की सफेद चादर से ढक गए। लद्दाख क्षेत्र को कश्मीर से जोड़ने वाले राष्ट्रीय राजमार्ग को भी बंद कर दिया गया है। नोबरा में लगभग छह इंच बर्फ जमी हुई है। बर्फीले रेगिस्तान लेह में न्यूनतम तापमान माइनस 4.7 डिग्री सेलसियस रहा। श्रीनगर में पारा माइनस 0.9 डिग्री, काजीगुंड में माइनस 2.2, पहलगाम में माइनस 1.9 डिग्री सेल्सियस दर्ज किया गया। वहीं, उत्तर भारत में भीषण शीत लहर से लोगों को कुछ राहत मिली। रविवार को आसमान साफ होने और सूरज की गर्मी से तापमान में मामूली इजाफा हुआ। वहीं, भीषण ठंड की वजह से उत्तर प्रदेश में एक व्यक्ति की मौत हो गई। रेलवे प्रवक्ता के मुताबिक उत्तर-पूर्वी राजस्थान और इससे सटे राज्यों पंजाब, हरियाणा, दिल्ली और उत्तर प्रदेश में कोहरे की वजह से 10 ट्रेनें देरी से चल रही थीं। हरियाणा में सबसे कम तापमान नारनौल में 3.9 दर्ज किया गया। एक दिन पहले पारा यहां 1.5 डिग्री सेल्सियस तक नीचे गया था। वहीं, पंजाब में न्यूनतम तापमान अमृतसर में 4.5 डिग्री सेल्सियस दर्ज किया गया।
bho_Deva bho_Deva hin_Deva